Uredba Sveta (ES) št. 826/2004

z dne 26. aprila 2004

o prepovedi uvoza modroplavutih tunov (Thunnus thynnus) s poreklom iz Ekvatorialne Gvineje in Sierra Leone in o razveljavitvi Uredbe (ES) št. 2092/2000

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

(1) Ribolovne vire, ki so omejeni naravni viri, je treba zaščititi zaradi biološkega ravnotežja in globalne varnosti preskrbe s hrano.

(2) Leta 1994 je Mednarodna komisija za ohranitev atlantskega tuna (ICCAT), katere pogodbenica je Evropska skupnost, sprejela akcijski načrt za zagotovitev učinkovitosti svojega programa za ohranjanje modroplavutih tunov.

(3) Pogodbenice ICCAT z zadevnimi staleži ne morejo učinkovito upravljati, ker so njihovi ribiči obvezani zmanjšati svoj ulov modroplavutih tunov, razen če vse nepogodbenice, ki lovijo modroplavute tune, sodelujejo z ICCAT in so usklajene z njenimi ukrepi za ohranjanje in upravljanje.

(4) ICCAT je opredelila Ekvatorialno Gvinejo in Sierra Leone kot države, katerih ladjevje lovi modroplavute tune na način, ki zmanjšuje učinkovitost ukrepov te organizacije za ohranjanje tunov, pri čemer utemeljuje svoje ugotovitve s podatki glede ulova, trgovine in opazovanjem ladjevja.

(5) Uvoz modroplavutih tunov s poreklom iz Belizeja, Ekvatorialne Gvineje in Hondurasa je trenutno prepovedan z Uredbo Sveta (ES) št. 2092/2000 z dne 28. septembra 2000 o prepovedi uvoza tunov (Thunnus thynnus) s poreklom iz Belizeja, Hondurasa in Ekvatorialne Gvineje [1].

(6) ICCAT je zabeležila okrepitev sodelovanja s Hondurasom za ohranjanje modroplavutih tunov. Na svojem letnem zasedanju 2001 je priporočila odpravo prepovedi uvoza modroplavutih tunov v katerikoli obliki, ki so jo pogodbenice uvedle za Honduras.

(7) ICCAT je zabeležila napredek sodelovanja z Belizejem za ohranjanje modroplavutih tunov. Na svojem letnem zasedanju 2003 je s 1. januarjem 2004 priporočila odpravo prepovedi uvoza modroplavutih tunov v katerikoli obliki, ki so jo pogodbenice uvedle za Belize.

(8) Poizkusi ICCATa, da bi spodbudila Ekvatorialno Gvinejo in Sierra Leone k ravnanju v skladu z ukrepi za ohranjanje in upravljanje modroplavutih tunov, niso bili uspešni.

(9) ICCAT je svojim pogodbenicam priporočila, da sprejmejo ustrezne ukrepe za prepoved uvoza proizvodov iz modroplavutih tunov v katerikoli obliki iz Sierre Leona in da še naprej prepovedujejo tak uvoz iz Ekvatorijalne Gvineje. Te ukrepe bodo odpravili takoj, ko bo ugotovljeno, da so zadevne države svoje ribolovne običaje uskladile z ukrepi ICCAT. Te ukrepe mora torej izvajati Skupnost, ki je izključno pristojna za to zadevo.

(10) Ti ukrepi so združljivi z obveznostmi Skupnosti na podlagi drugih mednarodnih sporazumov.

(11) Zaradi preglednosti je zato treba Uredbo (ES) št. 2092/2000 razveljaviti in nadomestiti s to Uredbo –

SPREJEL NASLEDNJO UREDBO:

Člen 1

V tej Uredbi pomeni "uvoz" carinske postopke iz člena 4(15)(a), (15)(b) in (16)(a) do (16)(f) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [2].

Člen 2

1. Uvoz modroplavutih tunov (Thunnus thynnus) v Skupnost s poreklom iz Ekvatorialne Gvineje in Sierra Leone in ki se uvrščajo v oznake KN ex03019990, 03023500, ex03027000, 03034500, ex03038000, ex03041038, ex03041098, ex03042045, ex03049097, ex03051000, ex03052000, ex03053090, ex03054980, ex03055980 in ex03056980, je prepovedan.

2. Uvoz vseh predelanih proizvodov, pridobljenih iz modroplavutih tunov iz odstavka 1 in ki se uvrščajo v oznake ex16041411, ex16041416 in ex16041418 inr ex16042070, je prepovedan.

Člen 3

Ta uredba ne velja za količine proizvodov iz člena 2 in s poreklom iz Sierra Leone, ki lahko izkažejo pri pristojnih nacionalnih organih, da so bile na poti na ozemlje Skupnosti na dan začetka njene veljavnosti in ki so dane v prost promet najkasneje 14 dni po tem datumu.

Člen 4

1. Uredba (ES) št. 2092/2000 se razveljavi.

2. Sklicevanje na razveljavljeno uredbo se razume kot sklicevanje na to uredbo.

Člen 5

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 26. aprila 2004

Za Komisijo

B. Cowen

Predsednik

[1] UL C 249, 4.10.2000, str. 1.

[2] UL L 302, 19.10.1992, str. 1. Uredba, kakor je bila nazadnje spremenjena z Uredbo Komisije (ES) Št. 60/2004 (UL L 9, 15.1.2004, str. 8).

--------------------------------------------------